KIRJALLINEN KYSYMYS E-2899/01 esittäjä(t): Sebastiano Musumeci (UEN) komissiolle. Ajoverkkokalastus.



Virallinen lehti nro 115 E , 16/05/2002 s. 0189 - 0190



KIRJALLINEN KYSYMYS E-2899/01 esittäjä(t): Sebastiano Musumeci (UEN) komissiolle (22. lokakuuta 2001) Aihe: Ajoverkkokalastus Asetuksessa (EY) N:o 1239/98(1) vahvistettiin ajoverkkokalastuksen lopettaminen 1. tammikuuta 2002 alkaen, ja komission kalastuksen pääosaston alaisuuteen kuuluvan kalastusasioiden tieteellisen, teknisen ja taloudellisen komitean (STECF) teknisessä asiakirjassa vahvistettiin muuttujat, joita käytetään arvioitaessa valaisiin kohdistuvia vaikutuksia. Kyseisessä asiakirjassa täsmennettiin tekniset keinot vaikutuksen rajoittamiseksi vaatimatta kuitenkaan ajoverkkokalastuksen lopettamista ja korostettiin, että kaikkia ajoverkkokalastukseen Välimeren-alueella liittyviä säännöksiä olisi myönteisten tulosten aikaansaamiseksi sovellettava Euroopan unionin jäsenvaltioiden lisäksi myös kaikkiin muihin Välimeren-alueen maihin. Vaikka Euroopan unionin jäsenvaltiot ovat lopettaneet ajoverkkokalastuksen, mitään vastaavia säännöksiä ei ole otettu käyttöön Pohjois-Afrikan maissa, jotka sen sijaan ovat lisänneet huomattavasti tätä kalastusmuotoa harjoittavan laivaston vahvuutta. Kaikki pyrkimykset mahdollisten ympäristöhyötyjen saavuttamiseksi on tehty tyhjiksi, ja Euroopan unioni, joka ennen oli miekkakalan tuottaja, tuo sitä nyt Välimeren rannalla sijaitsevista Pohjois-Afrikan maista, niin paradoksaalista kuin se onkin. 1. Pitäisikö miekkakalan kalastukseen liittyvää ongelmaa komission mielestä arvioida uudelleen STECF:n teknisen asiakirjan pohjalta? 2. Aikooko komissio järjestää laskennan yhteisössä käytössä olevista moottoroiduista kalastusaluksista, jotka edelleen harjoittavat tätä kalastusmuotoa? 3. Pitäisikö komission mielestä jäsenvaltioiden kesken sopia toimenpiteistä, joilla pyritään järkeistämään ajoverkkokalastusta? 4. Aikooko komissio ryhtyä pikaisesti toimiin kaikkien Välimeren-alueen maiden lainsäädäntöjen yhdenmukaistamiseksi? (1) EYVL L 171, 17.6.1998, s. 1. Franz Fischlerin komission puolesta antama vastaus (3. joulukuuta 2001) Tieteellis-teknis-taloudellisen kalastuskomitean (STECF) kertomuksessa, johon arvoisa parlamentin jäsen viittaa, otetaan huomioon tietyistä kalavarojen teknisistä säilyttämistoimenpiteitä annetun asetuksen (EY) N:o 894/97 muuttamisesta 8 päivänä kesäkuuta 1998 annetun neuvoston asetuksen (EY) N:o 1239/98(1) säännökset. Tällä asetuksella kielletään ajoverkkojen käyttö tiettyjen laajalti vaeltavien kalalajien pyynnissä. Komissio ei ole saanut pyyntitekniikoiden mahdollisesta kehityksestä eikä suojeltujen lajien satunnaisten saaliiden seurannasta pätevää tieteellistä kertomusta, joka osoittaisi, että säilyttämisongelmat, joita varten asetus annettiin, olisivat vähentyneet merkittävällä tavalla. Jäsenvaltiot ilmoittavat asetuksen (EY) N:o 1239/98 säännösten nojalla säännöllisesti komissiolle niiden ajoverkkoja käyttävien alusten lukumäärän, jotka pyydystävät tietyn määrän laajalti vaeltavia pelagisia kalalajeja. Nämä luvut ilmoitetaan parlamentille vuotuisessa kertomuksessa, jonka komissio laatii yhteisön ajoverkkoja koskevan lainsäädännön täytäntöönpanosta. Ensisijainen vastuu neuvoston asetuksen (EY) N:o 1239/98 täytäntöönpanosta kuuluu jäsenvaltioille. Komissio puolestaan suorittaa tarvittavat toimenpiteet varmistaakseen, että kaikki jäsenvaltiot panevat tämän lainsäädännön riittävästi täytäntöön. Jos riittävää täytäntöönpanoa ei ole, komissio ryhtyy käytettävissään oleviin toimenpiteisiin. Komissio ei voi käytettävissään olevien tietojen perusteella vahvistaa eikä kumota arvoisan parlamentin jäsenen lausumaa kolmansien maiden aluksista, jotka kalastavat ajoverkoilla Välimeren alueella. Komissio tekee parhaansa lujittaakseen Välimeren yleistä kalastuskomissiota ja tukeakseen sen ponnisteluja kestävän kalastuksen saavuttamiseksi, jolla minimoidaan Välimeren ekosysteemeille aiheutuvat haitalliset vaikutukset. (1) EYVL L 171, 17.6.1998.